Europinė sardinė

Europinė sardinė (Sardina pilchardus) – silkinių (Clupeidae) šeimos žuvų rūšis; geriausiai žinoma sardinių rūšis. Paplitusi Atlanto vandenyno rytuose – nuo Norvegijos ir Islandijos šiaurėje iki Senegalo pietuose, Viduržemio jūroje (ypač vakarinėje dalyje ir Adrijos jūroje), Marmuro ir Juodojoje jūrose.Sardina pilchardus (Walbaum, 1792), fishbase.se

Ilgis ~20 cm (didžiausias 27 cm). Kūnas cilindriškas, kiek išgaubtu pilvu. Nugara žalia arba alyvinė, šonai auksiški, pilvas sidabriškas.

Europinės sardinės gyvena dideliais tuntais litoralės vandenyse. Dienomis laikosi 25–55, kartais iki 100 m gylyje, naktimis iškyla iki 10–35 m. Maitinasi daugiausia planktoniniais vėžiagyviais. Neršia žiemą arba ankstyvą pavasarį, labai vislios (padeda 50–60 tūkst. ikrų).

Europinė sardinė – svarbi verslinė žuvų rūšis. Parduodama konservuota, rūkyta, sūdyta, šviežia, šaldyta. Naudojamos kaip jaukas, žuvų miltų, pašarų gamyboje. „Sardina pilchardus“. IUCN Red List of Threatened Species. 2015 Per metus pagaunama ~1 milijoną tonų europinių sardinių. Pagrindiniai tiekėjai – Marokas ir Ispanija.Sardina pilchardus (Walbaum, 1792), FAO.

 Šaltiniai 

Kategorija:Silkiažuvės